CELEX: 32022D0442
Language: hu
Date: 2022-02-21 00:00:00
Title: A Tanács (EU) 2022/442 határozata (2022. február 21.) Izlanddal, a Norvég Királysággal, a Svájci Államszövetséggel és a Liechtensteini Hercegséggel az Európai Unió és az említett országok közötti, az Integrált Határigazgatási Alap részét képező, a határigazgatás és a vízumpolitika pénzügyi támogatására szolgáló eszközzel kapcsolatos kiegészítő szabályokról szóló megállapodások megkötésére irányuló tárgyalások megkezdésére való felhatalmazásról

2022.3.18.   
               
               
                  HU
               
               
                  Az Európai Unió Hivatalos Lapja
               
               
                  L 90/116
               
            
         A TANÁCS (EU) 2022/442 HATÁROZATA
         (2022. február 21.)
         Izlanddal, a Norvég Királysággal, a Svájci Államszövetséggel és a Liechtensteini Hercegséggel az Európai Unió és az említett országok közötti, az Integrált Határigazgatási Alap részét képező, a határigazgatás és a vízumpolitika pénzügyi támogatására szolgáló eszközzel kapcsolatos kiegészítő szabályokról szóló megállapodások megkötésére irányuló tárgyalások megkezdésére való felhatalmazásról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 77. cikke (2) bekezdésére és 79. cikke (2) bekezdésének d) pontjára, összefüggésben annak 218. cikke (3) és (4) bekezdésével,
         tekintettel az Európai Bizottság ajánlására,
         mivel:
         
                     (1)
                  
                  
                     2021. július 7-én elfogadták a határigazgatás és a vízumpolitika pénzügyi támogatására szolgáló eszköznek az Integrált Határigazgatási Alap részeként a 2021–2027-es időszakra történő létrehozásáról szóló (EU) 2021/1148 európai parlamenti és tanácsi rendeletet (1).
                  
               
                     (2)
                  
                  
                     Az (EU) 2021/1148 rendelet célja, hogy az Unió pénzügyi támogatás révén szolidaritást vállaljon azokkal a tagállamokkal és országokkal, amelyek a külső határokon alkalmazzák a schengeni vívmányok rendelkezéseit. Az említett rendelet a schengeni vívmányok azon rendelkezéseinek továbbfejlesztését képezi, amelyek alkalmazásában a társult országok részt vesznek.
                  
               
                     (3)
                  
                  
                     Az (EU) 2021/1148 rendelet a schengeni vívmányokon alapul, Dánia pedig az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló 22. jegyzőkönyv 4. cikkének megfelelően az említett rendeletnek a nemzeti jogában történő végrehajtásáról határozott. A 22. jegyzőkönyv 1. és 2. cikkével összhangban Dánia nem vesz részt ezen határozat elfogadásában, az rá nézve nem kötelező és nem alkalmazandó.
                  
               
                     (4)
                  
                  
                     Ez a határozat a schengeni vívmányok azon rendelkezéseinek továbbfejlesztését képezi, amelyek alkalmazásában Írország a 2002/192/EK tanácsi határozattal (2) összhangban nem vesz részt. Írország ezért nem vesz részt ezen határozat elfogadásában, az rá nézve nem kötelező és nem alkalmazandó.
                  
               
                     (5)
                  
                  
                     Izland, a Norvég Királyság, a Svájci Államszövetség és a Liechtensteini Hercegség 2021. szeptember 1-jén, 2021. december 17-én, 2021. augusztus 11-én, illetve 2021. augusztus 18-án értesítette a Tanácsot és a Bizottságot azon döntéséről, hogy elfogadja az (EU) 2021/1148 rendelettel létrehozott, a határigazgatás és a vízumpolitika pénzügyi támogatására szolgáló eszköz tartalmát, és azt a belső jogrendjében végrehajtja.
                  
               
                     (6)
                  
                  
                     Az (EU) 2021/1148 rendelet 7. cikke (6) bekezdésének fényében ezért tárgyalásokat kell kezdeni Izlanddal, a Norvég Királysággal, a Svájci Államszövetséggel és a Liechtensteini Hercegséggel az (EU) 2021/1148 rendelet említett országok által történő végrehajtására vonatkozó kiegészítő szabályokról szóló nemzetközi megállapodások megkötése céljából,
                  
               ELFOGADTA EZT A HATÁROZATOT:
         
            1. cikk
            
               (1)   A Bizottság felhatalmazást kap arra, hogy tárgyalásokat kezdjen Izlanddal, a Norvég Királysággal, a Svájci Államszövetséggel és a Liechtensteini Hercegséggel az (EU) 2021/1148 rendeletnek az említett országok általi végrehajtására vonatkozó kiegészítő szabályokról szóló megállapodások megkötése céljából.
            
            
               (2)   A tárgyalásokat a Tanácsnak az e határozat függelékében foglalt tárgyalási irányelvei alapján kell lefolytatni.
            
         
         
            2. cikk
            A tárgyalásokat a bel- és igazságügyi tanácsosok munkacsoportjával konzultálva kell lefolytatni; a Tanács ezt a munkacsoportot, mint előkészítő szervet jelöli ki az Európai Unió működéséről szóló szerződés 218. cikkének (4) bekezdése szerinti különbizottságként.
         
         
            3. cikk
            Ennek a határozatnak a Bizottság a címzettje.
         
         
            Kelt Brüsszelben, 2022. február 21-én.
            
               
                  a Tanács részéről
               
               
                  az elnök
               
               J. DENORMANDIE
            
         
         
            (1)  Az Európai Parlament és a Tanács (EU) 2021/1148 rendelete (2021. július 7.) a határigazgatás és a vízumpolitika pénzügyi támogatására szolgáló eszköznek az Integrált Határigazgatási Alap részeként történő létrehozásáról (HL L 251., 2021.7.15., 48. o.).
         
            (2)  A Tanács 2002/192/EK határozata (2002. február 28.) Írországnak a schengeni vívmányok egyes rendelkezései alkalmazásában való részvételére vonatkozó kéréséről (HL L 64., 2002.3.7., 20. o.).